open-index/open-wikipedia-markdown huggingface dataset:
Aasterein

**Aasterein** (*Oosterend*; Aastersk: *Aastrein*, Midslânsk: *Aastrein*) is in doarp op Skylge. Op 1 jannewaris 2005 hie it doarp 121 ynwenners (Boarne: Gemeentegids Skylge, 2005 - 2006).
Aasterein is it meast eastlike doarp op Skylge en leit dêrtroch ek it tichtst by natuergebiet de Boskplaat. Nei it westen leit it doarp Hoarne.

## Histoarje
Aasterein wie it wenplak fan de aadlike famylje Popma, dy't tusken 1330 en 1523 de funksje fan hearskip of grytman oer Skylge ferfolde. Folkert Popma beneamde himsels yn 1389 yn dy funksje. Syn opfolger, Ziwaert Popma waard lykwols as grytman beneamd troch Albrecht fan Beieren. Fan it wenplak fan de famylje Popma is no noch mar *[[Stinswier]]* oer, in lytse heuvel yn de greide oan de súdkant fan it doarp.
Aasterein hat gjin tsjerke, mar hie yn de Midsiuwen in lytse kapel, stifte yn 1330 troch Sjoerd Popma.

## Grië
Oan de eastkant fan Aasterein leit it bûtendykske kultuerlân de *Grië*. Parten fan de gerslânperselen lizze mids elzesingel. Oare stikken greide wurde lykwols inkeldris troch seewetter oerspield en hawwe in sâltminnende fegetaasje. Op de Grië lizze fjouwer einekoaien, de *Takkekoai*, de *Jan Willemskoai*, de *Horrekoai* en de *Rimkeskoai*. De Takkekoai is oanlein yn de 17e iuw, de oare trije yn de 19e iuw. De fjouwer koaien binne apart bedike, om skea troch seewetter foar te kommen. Oarspronklik wienen de koaien allinnich oan de noardside mei bosk beplante. It suden fan de koai bleau ûnbeplante om einen fan it Waad te lokjen. Yn de koaien waard eartiids benammen Smjunt, Pylksturt en Piiptsjilling fongen. Tsjintwurdich is allinnich de Rimkeskooi noch yn bedriuw.

Op de Grië stiet ek de Wierskuorre, in skuorre dêr't eartiids it op de Waadsee meande Smjuntegers yn drûge waard. Dit seegers waard brûkt as folling fan kessens en bêden.

## Sil de Strânjutter
Oan de Badwei by Aasterein stiet in byld fan it personaazje Sil de Strânjutter út it boek mei deselde namme fan Cor de Bruijn. In pakesizzer fan De Bruijn hat it mei de Flaamske akteur Jan Decleir ûntbleate op 6 novimber 2010. It byld bestiet út trije rûne stiennen mei dêrop byltnissen fan in strâne skip, in dúnlânskip en in jutter op syn hynder. It byld is makke troch Skylgers Frans Schot en Jetze de beer. Hjirta waard destiids it Kommitee 'Oade oan Sil' oprjochte. Yn it toanielstik spilen yn 1976 Skylgers de rêding fan in strane skip mei rêdingsboat dy't troch hynders nei it strân lutsen waard. Jan Decleir spile doe de rol fan Sil de Strânjutter.

## Ferskaat
* Op Skylge wurdt Aasterein wol. mei troch de ôflizzende lizzing, *Egypte* neamd. 
* Yn de buorren wurdt in Frysk dialekt sprutsen, it Aastersk.

## Bedriuwen
Yn Aasterein steane in lyts molkfabryk en in melkerij fan Fryske melkskiep. Der binne twa restaurants, in tal kampings en terreinen mei rekreaasjehúskes en twa kampearpleatsen. Der binne seis feehâlders yn Aasterein.

Oan de ein fan de Aastereinder Badwei op it Noardseestrân stiet in badpaviljoen.

Ek stiet yn Aasterein oan it strân it Heartbreak Hotel, in kafee dat lykas de namme al tinken docht hielendal fersierd is nei Elvis en syn muzyk.
RKVV

**RKVV** (*Rooms-Katholieke Voetbal Vereniging*) is de roomske fuotbalklup fan Bakhuzen. De Bakhústers hienen yn de Earste Wrâldoarloch Belgyske soldaten fuotbaljen sjoen en sa ûntstienen plannen foar in eigen fuotbalklup. De feriening is oprjochte op 1 jannewaris 1923.

Earst waard spile op in fjildsje yn de Witteburch, ein 1923 gie men nei in fjildsje efter filla "Rijsterbosch". Op 5 augustus krige de klup de namme BVC. Letter waard it fjild ferhuze nei Bakhuzen. Yn it seizoen 1937/1938 waard in tribune boud, mar dy moast fan de Dútsers wer ôfbrutsen wurde.  

Op 1 augustus 1945 waard de klup nij oprjochte. Doe waard ek it noch besteande tenu keazen: giel-blau shirt, swart broekje en blauwe sokken. Op 8 novimber 1969 kaam der ek in nij klupgebou. 

Yn 2008 wiene der wer plannen foar in nij klubgebou.

De feriening hat 3 senioareteams, in A-, in E- en in C-junioareteam en twa F-pupillen.
 
## Keppeling om utens
* Webstee fan RKVV Bakhuizen
Rock&Roll museum

It **Rock&Roll museum** wie in museum yn Arum oer Rock & Roll. It museum siet oer meardere ferdjippings yn in âlde slachterswinkel. Oprjochter Theo Dasbach is letter ferhuze nei de Feriene Steaten en hat dêr syn museum fuortsetten. Letter hie hy in radioprogramma by A7 FM, de lokale omrop fan Boalsert. 

Der wie ynformaasje oer de Beatles, Rolling Stones, Dave Clark Five,  Jimmy Hendrix, Elvis Presley, the Doors, Cream, Byrds en it Woodstock festival. Boppedat waard omtinken jûn oan blues. De histoarje fan Sun Records en Phillips International naam ek in grut plak yn. 

Der wienen platen, hantekeningen, kontrakten, grammofoans, tydskriften, tagongsbewizen, foto's te sjen. Mar ek âlde draaitafels, earste útjeften fan 45-toeren plaatsjes út de jierren 50 en 60 en der koene platen draaid wurde.

## Sjoch ek
* List fan Fryske musea
Broekmûne

De **Broekmûne** is in poldermûne krekt west fan it doarp Broeksterwâld yn de gemeente Dantumadiel.

De Broekmûne is in houten achtkant op stiennen fjildmuorren, reiddutsen mei in flecht fan 16,70 m. 

## Skiednis
De muonts waard yn 1876 boud foar it bemeallen fan de *Broekpolder*.

Yn 1911 krige de mûne in selsswichting en yn 1937 in wjuksysteem fan Dekker. De Broekmûne krige yn 1961 in nije fizel, dy't oandreaun waard troch in diselmotor. In pear jier letter waard de mole bûten wurking steld. 

De tige ferrinnewearre Broekmûne waard yn 1975 restaurearre. De mûne waard wer Ald-Hollânsk ophekt en koe yn alle gefallen wer draaie. Letter waard de mûne wer safier renovearre, dat er ek wer mealfeardich wie, al is dat allinne mooglik yn sirkwy. Sûnt 1977 is de Stifting De Fryske Mole eigner fan de mûne. 

Yn 2008 waard fanwegen de minne steat fan de roeden de mûne stilset. Yn 2009 binne dy ferfongen en tsjintwurdich is de mûne wer mealfeardich (yn sirkwy).

Op 29 jannewaris 2022 ûnstie brân yn de mûne om't it remmechanisme te hyt waard. De brân bleau beheind om't de mûnder fuort fanwegen kaam, sadat allinne de reiddutsen kape wat skea oprûn.   

De Broekmûne is op ôfspraak te besichtigjen.

## Sjoch ek
*Mole yn Fryslân

## Keppeling om utens
*Moledatabank - 'Broeksterwâld, De Broekmolen'
*De Hollandsche Molen - 'De Broekmole yn Broeksterwâld'
Hoants

De **hoants** (*Calidris pugnax*, foarh. *Philomachus pugnax*) is in fûgelsoarte út de famylje fan de snipfûgels. 

## Oare nammen
Oare Fryske nammen foar de hoants binne de *foddebosk*, *maaisnip* en *wylsterhoanne*.

## Foarkommen
De hoants is in sa'n 30 sm grutte greidefûgel. Yn harren briedkleed sitte de mantsjes opfallend yn de fearren mei in grutte kraag fan fearren dy't per fûgel bot ferskille kin. Fan hiele donkere, suver swarte kragen, nei brune en sels wite kragen. 
By winterdeis hawwe de mantsjes itselde kleed as de wyfkes. Unopfallend brune fearren mei wat donkere skobben. De wyfkes binne ek dan wol fan de mantsjes te underskieden omdat se opfallend lytser binne.

## Fersprieding
De hoants breidt foaral op de noardlike toendra's mar ek wol sompige gebieten yn de rest fan Jeraazje. De fûgels dy't yn it noardwesten fan Jeropa briede oerwinterje meist yn it binnelân fan West-Afrika, sa as bygelyks de Nigerdelta yn Maly. Op de trek nei harren briedgebieten binne de fûgels ek yn Fryslân te sjen.
As briedfûgel komt de Hoants hast net mear yn Fryslân foar. Wylst it yn de jierren fyftich noch wol aardich wat fûgels brieden binne der no noch mar inkele briedgefallen per jier.

## Fuortplanting
De hoants hat in tige opfallende balts. Derfoar hawwe de fûgels aparte plakken ynjochte om skyngefjochten te hâlden, de saneamde hoantseridden. Dêrby ferdigenje guon fan de mantsjes in eigen stikje grûn tsjin de oare mantsjes. De wyfkes rinne der wat omhinne om in mantsje út te sykjen. De mantsjes kinne bot aggresyf tsjininoar wêze wêrby se mei harren opsette krage inoar oanfleane.
Nei it pearjen leit it wyfke fjouwer aaien yn in kûltsje op de grûn. De aaien wurde troch allinne troch it wyfke útbret.


Ofbyld:Kampfläufer weiß 070608.jpg|Hoants mei in wite krage
Ofbyld:Philomachus pugnax (Marek Szczepanek).jpg|Hoants yn winterkleed
Calidris pugnax pugnax MHNT.ZOO.2010.11.117.6.jpg
Pierre de Coubertin

**Pierre de Frédy, Baron fan Coubertin** (better bekend as *Pierre (Baron) de Coubertin*) (Parys, 1 jannewaris 1863 – Genêve, 2 septimber 1937) wie in Frânsk histoarikus en pedagooch dy't bekend wurden is as de oprjochter fan de moderne Olympyske Spullen. Hy wie de twadde foarsitter fan it Ynternasjonaal Olympysk Komitee. 

In útspraak dy 't faak assosjearre wurdt mei Pierre de Coubertin is "meidwaan is wichtiger as winne". Dat is lykwols gjin útspraak fan him. Wol hat er yn 1908 in útspraak fan de biskop fan Pennsylvania oernommen: 

De Coubertin die sels mei oan de Olympyske Spullen fan 1912 ûnder de skûlnammen *Georges Hohrod* en *M. Eschbach* en wûn in gouden medalje by it ûnderdiel literatuer foar syn gedicht . Dy wedstryd stie oant en mei de Olympyske Simmerspullen fan 1948 op it programma.
Fuotbalferiening Bakkefean

**VV Bakkefean** is de op 1 juny 1929 oprjochte fuotbalferiening út Bakkefean. De klup spilet op "sportpark Dúndelle" oan de Mjûmster wei. It tenu fan de klup bestiet út in wyt shirt mei blauwe streek, in wite broek en blauwe sokken. It earste alvetal spile alve seizoenen yn de Tredde klasse fan it KNVB-distrikt Noard, de heechst berikke klasse.
Besikerssintrum Uniastate

**Besikerssintrum Uniastate** en de tsjerke yn Bears jouwe ynformaasje oer states en stinzen en dan benammen oer de yn 1756 sloopte Uniastate. De state wurdt troch in stielen konstruksje as in soarte loftspegeling oanjûn. Op de poarte binne restaurearre wapenskylden te sjen. De fan Unia's wie in âld skaai fan grytmannen en offisieren oan de ein fan de Midsiuwen.

Yn de tsjerke is in tentoanstelling oer de arsjitektuer, it ynterieur, de bewenners en de tunen fan de eardere states en stinzen. 

## Sjoch ek
* List fan Fryske musea
Fuotbalferiening Balk

**VV Balk** is de fuotbalferiening fan it doarp Balk. De feriening is oprjochte op 4 jannewaris 1946. De Ossebrêge is it klupblêd fan de feriening.
De klup hat mear as 400 leden en spilet mei 26 teams kompetysjefuotbal op fuotbalkompleks “de Wylgen” oan de Westein.
It earste alvetal spilet yn de 3e klasse A fan de sneonskompetysje.

Tenu: wyt shirt, blauwe broek en blauwe sokken.

## Keppeling om utens
*  Webstek VV Balk
Aldheidkeamer Boalsert

De **Aldheidkeamer Boalsert** lit sûnt 1955 de skiednis fan de stêd Boalsert sjen. It sit oan de Jongemastrjitte yn it âlde stedhûs boppe de fjouwerskaar. Bysûnder binne de foarwerpen fan Boalserter sulversmidden. Dy binne yn in aparte romte ûnder begelieding te besjen. Ek wurde yn Boalsert sleine munten en ierdewurk toand. De measte foarwerpen komme út de 16e iuw.

## Sjoch ek
* List fan Fryske musea
BCV

**BCV** (*Bergumer Christelijke Voetbalvereniging*) is in fuotbalklup út Burgum. 

De sneonsferiening is oprjochte op 27 maaie 1949. Mei yngong fan 1 july 2019 fusearre de feriening mei VV Burgum oant FC Burgum. Al foar de fúzje wie de jeugd fan BCV kombinearre mei dy fan VV Burgum en spile ûnder de namme SJO BBC (*Samenwerkende Jeugd Opleiding Bergum BCV Combinatie*). De thúswedstriden waarden op Sportpark *Het Koningsland*  oan de Boargemaster Lohmanleane yn Burgum spile. It tenu bestie út in wyt shirt mei in reade baan, in wite broek en reade sokken.  De kantine hjit De Foarset en it ledeblêd Fjildpost.

Al yn 1931 wie der yn Burgum in kristlike fuotbalferiening dy 't HMS hiet, dat stie foar Houdt Moedig Stand. Dizze feriening waard trije jier letter alwer opheft. Op 27 maaie 1949 waard Wardy oprjochte, mar droech dizze namme mar in healjier, omdat der al in oare feriening mei dy namme wie. Sûnt dy tiid hjit de feriening BCV. De feriening hat op ferskate lokaasjes spile. Der waard begûn op de Bulthuissingel mei ien fjild. De lêste akkommodaasje wie it Sportpark Het Koningsland, dêr't ek fúzjepartner VV Burgum húsfestige wie. Dêr hiene se sân wedstriidfjilden en in pear trainingsfjilden ta foldwaan.
Rafael van der Vaart

**Rafael Ferdinand fan der Vaart** (Heemskerk, 11 febrewaris 1983) is in Nederlânske eardere fuotballer. Van der Vaart spile tusken 2001 en 2013 foar it Nederlânske fuotbalalvetal, wêrfoar't hy fiifentweintich kear skoarde.

## Klupfuotbal
### Ajax
Van der Vaart fuotballe by De Kennemers yn Beverwijk en stapte dêrnei oer nei AFC Ajax. Hy debutearre hjir op 19 april 2000, yn de útwedstriid tsjin FC Den Bosk. Op 20 oktober fan dat jier makke hy syn earste kompetysjedoelpunt foar de Amsterdamske klup, yn de mei 4-2 wûne wedstriid tsjin Roda JC.

### Hamburger SV
Op 27 maaie 2005 makke Van der Vaart syn oerstap nei it Dútske HSV bekend. De transfersom wie € 5 miljoen Hy hoopte troch de transfer wer rêst en foarm te finen, dy’t hy by Ajax ferlern wie. Op freed 10 juny 2005 troude Van der Vaart mei Sylvie Meis. Se hawwe in soantsje: Damián Rafael, berne op 28 maaie 2006.

Op 4 novimber 2018 einige hy syn spylkarriêre fanwegen blessueres.
Manchester United FC

**Manchester United F.C** is in Ingelske fuotbalklup dy't oprjochte is yn 1878 en is ien fan de suksesfolste en ferneamdste fuotbalklups op 'e wrâld.

## Skiednis
Yn 1892 sleat Manchester har oan by de Football League, omdat sy harren sels by de oprjochting yn 1888 noch net goed genôch fûnen. Mids 1902 waard de namme feroare yn Manchester United. Manchester United spilet syn thúswedstriden op Old Trafford, in stadion mei in kapasiteit fan 76.312 plakken. De lêste útwreiding fan 7900 plakken waard realisearre troch de noardeast- en noardwesthoeke fan het stadion op te heegjen. Sels nei dizze útwreiding is it stadion foar eltse wedstriid útferkocht. Manchester hellet dan ek trochsnee it grutste tal taskôgers yn de Premier League.

De klupkleuren binne read, wyt en swart. Ien fan de belangrykste kenmerken fan de klup is de jeugdoplieding. Se binne ien fan de pear klups dy't der er yn slaggen om mei eigen jeugdspilers de top fan it Europeesk fuotbal te berikken. 

Op 12 maaie 2005 is de klup yn hannen kommen fan de Amerikaanske sakeman Malcolm Glazer. Hy wie al twa jier dwaande mei in fijannige oername en betelle £800 miljoen, sa'n € 1,2 miljard. Sûnt 16 maaie wist hy 75 persint fan de oandielen yn hannen te krijen. Dit persintaazje is nedich om de klup fan de beurs te heljen. 
De klup is partner fan Unicef en treedt op as nasjonaal ambassadeur foar it bernefûns fan de Feriene Naasjes.

## Fertsjinsten
**Premier League** (19x)
: 1907/08, 1910/11, 1951/52, 1955/56, 1956/57, 1964/65, 1966/67, 1992/93, 1993/94, 1995/96, 1996/97, 1998/99, 1999/2000, 2000/01, 2002/03, 2006/07, 2007/08, 2008/09, 2010/11 

**FA Cup** (11x)
:1909, 1948, 1963, 1977, 1983, 1985, 1990, 1994, 1996, 1999, 2004

**League Cup** (4x)
: 1992, 2006, 2009, 2010

**Community Shield** (19x)
: 1908, 1911, 1952, 1956, 1957, 1965, 1967, 1977, 1983, 1990, 1993, 1994, 1996, 1997, 2003, 2007, 2008, 2010, 2011

**Europakup I / UEFA Champions League** (3x)
: 1968, 1999, 2008

**Europakup II** (1x)
: 1991

**UEFA Super Kup** (1x)
: 1991

**Wrâldbeker Fuotbal** (1x)
: 1999

**Wrâldkampioenskip fuotbal foar klups** (1x)
: 2008

## Keppeling om utens
*  Offisjele hiemside
Helling Stifting

De **Helling Stifting** is it sintrum foar byldzjende keunst ek kultuer yn Britswert. Yn de 15e iuwske Sint Joristsjerke is faak in tentoanstelling fan wurk fan bekende Fryske keunstners. 

## Sjoch ek
* List fan Fryske musea
SC Berltsum

**SC Berltsum** is in fuotbalklup út Berltsum. De feriening is oprjochte op 23 maaie 1972 en spilet op akkomodaasje De Koekoek oan de Fûgelsangh.

*Tenu: oranje shirt, wite broek en oranje sokken
*Teams: 4 senioare- , 4 junioare- 1 frouljus- en 10 pupilleteams (2008)

## Keppeling om utens
*Webstee Sportklub Berltsum
Bullemûne

De **Bullemûne** is in achtkante poldermole efkes ten easten fan Lekkum yn de gemeente Ljouwert.

## Skiednis en beskriuwing
De Bullemûne, in mealreeë muonts, dy't oan de Bonke stiet, waard yn 1825 boud foar it bemeallen fan de *Bulle- en Lutspolder*. Earder hie de mûne dyselde funksje foar de polder *Lousmar* by Tytsjerk, 8 km. súdliker. De Bullemûne soe syn namme ûntliene oan it berop fan ien fan syn eigeners, dy't boal fan Ljouwert wie. It wie ien fan de earste mûnen mei fokwjukken. De Bullemûne waard restaurearre yn 1968. De mole mei in flecht fan 20,50 m. is mealree yn sirkwy. 

Yn 1971 gie de mûne oer nei wetterskip De Wâlden, dy't al sûnt 1969 ferantwurdlik wie foar it wetterpeil yn de Grutte Lekkumerpolder. De Bullemole krige doe in dieselynstallaasje en de kombinearre bemealling mei wyn wurke goed. Yn 1983 baarnde it mûndershúske derneist ôf.

Sûnt 1988 is de Bullemûne eigendom fan de Stifting De Fryske Mole, dy't him yn 1995 fannijs restaurearje liet troch molemakker Th. Jellema út Burdaard. Dêrby waarden ûnder mear de skroef en in roede, in lange sprút ferfongen en krige de mûne in nij kroasstek. Tsjintwurdich stiet de Bullemûne, dy't eartiids diel útmakke fan in iepen polderlânskip, oan de râne fan in nijbouwyk fan Ljouwert. De mûne is op ôfspraak te besichtigjen. Yn 2006 waard de Bullemûne troch it Wetterskip Fryslân oanwiisd as reservegemaal yn gefal fan wetteroerlêst. 

## Feroarjend mûnebiotoop
De oanlis fan de wyk Blitsaert yn de Bullepolder yn 2008 behindere de wynfang en it sicht op de mûne. Mei de eastlike útwreiding fan Blitsaerd oant de Moark fanôf 2020 wurdt dat noch slimmer en rekket it monumint mei in fierder ferlies fan iepen polderlânskip in grut part fan syn lânskiplike wearde kwyt. Fanút it suden is de Bullemole dan net mear te sjen.

## Sjoch ek
*Mole yn Fryslân

## Keppeling om utens
* Moledatabank
* De Hollandsche Molen
* , ''Redding nabij voor vijf molens'', Frysk Deiblêd, 9 maaie 2003 (archive.today)
Be Quick Dokkum

**Be Quick Dokkum** is in fuotbalklup út Dokkum. Be Quick is oprjochte op 22 augustus 1937 en ûntliende har namme oan it Grinslanner Be Quick 1887. It sportkompleks stie oant 1984 oan it Hurdraverspark, mar nei dat jier yn it Tolhûspark.

It earste alvetal spilet op sneon yn de 2e klasse I (2008). De feriening hat sa'n 600 leden. Sûnt de jierren 90 binne der ek frouljusteams.
*Tenu:
shirt:blauwe en giele banen, broek:wyt en blauwe sokken.

## Keppeling om utens
* Webside VV Be Quick Dokkum
Ruurd Wiersma Hûs

It **Ruurd Wiersma Hûs**, oprjochte yn 1982, is in museum yn Burdaard oer de Fryske naïve skilder Ruurd Wiersma. It museum sit oan de Mûnewei yn in eardere dûbele wente út 1905, dêr't de skilder oant 1964 wenne hat. 
Ruurd Wiersma makke net allinne skilderijen, mar beskildere alles wat om him hinne yn syn wenning yn Burdaard oanwêzich wie mei ôfbyldings. Dy wienen ynspirearre op de bibel en de wrâld sa't er dy om him hinne seach. De wanden fan syn keamer, syn klompen en de koekjetromp waarden sa omtovere ta keunstwurken. Nei syn dea waard syn hûs in museum. 

De earste kolleksje bestiet út wurken fan de skilder: modelklokken, reproduksjes, skilderijen en wandskilderingen. 
De twadde út besittings fan Wiersma: foto's, húsrie, klean en persoanlike besittings.

Twa jier foar syn dea, yn 1978, makke sineaste Marijke Jongbloed fan Hallum in dokumintêre mei Wiersma ûnder de titel 'Alle dagen zondag'.
Dêryn fertelt Wiersma op syn karakteristike wize oer syn libben en syn skilderjen. 
## Sjoch ek
* List fan Fryske musea
Fuotbalferiening Bitgum

**V.V. Bitgum** is de fuotbalklup fan Bitgum. Spile wurdt op sportkompleks 'It Bosk', tusken Bitgum en Bitgummole op twa fuotbalfjildfen en twa oefenfjilden mei ferljochting.
 
De sneinsferiening is oprjochte op 28 maaie 1949. Earst kamen ek in soad leden út Berltsum, op 2 juny 1952 kaam der in fúzje mei de yn oprjochting wêzende Berltsum. Sûnt dy tiid waard de namme CBB (*Combinatie Bitgum Berltsum*). In skoft letter kaam der in sneonsôfdieling by de sneinsferiening. Nei't yn 1972 yn Berltsum de fuotbalferiening SC Berltsum oprjochte waard yn 1975 de oarspronklike namme wer oannaam. Yn 1990 hie de feriening foar it earst in froulju's alvetal dat kompetysje spile, yn 2004 kaam der ek in famkes alvetal by yn de kompetysje. de klupkleuren binne grien en swart.
Observeum

It **Observeum** (earder *Streekmuseum Folksstjerrewacht Burgum*) is in edukatyf museum oan de Menno van Coehoornwei yn Burgum. 
It museum is yn 1989-1990 by de Folkstjerrewacht boud. It hat ûnder mear in samling swerfstienen fan L.B. Bos, dy't haad fan de iepenbiere skoalle fan Noardburgum west hat ("stientsje Bos"). Ek in tentoanstelling op it mêd fan fotografy, ynrjochte troch Douwe Franke (earder haad fan de iepenbiere skoalle Earnewâld) en in archeologyske samling fan in tal amateur-archeologen, sa as Pieter Horjus en Pieter Mudstra. Eksposysjes binne ek wijd oan geology, Burgumer sulver, streekskiednis, Hendrik Bulthuis, de Burgumer kapper dy't de BM-er ûntwurp.

;Folkststjerrewacht Fryslân
By it streekmuseum stiet yn in koepel fan beton in kiker opsteld, dy't 360 graden draaie kin om de stjerrehimel besjen te kinnen. De flier is op driuwend sân boud om trillingen fan bûtenôf tsjin te gean. Om dy reden is it gebou ek fan binnen kuolle en stiet de kiker los fan it gehiel. By helder waar kinne besikers troch de Miedema-teleskoop sels de romte tichterby helje. Alle wiken binne hjir publyksjûnen.
Eksposysjes binne der fan stjerrekunde en romtefeart.

## Sjoch ek
* List fan Fryske musea
Fuotbalferiening Black Boys

**VV Black Boys** wie in fuotbalferiening yn Snits. De feriening waard oprjochte op 14 maaie 1924 en spile op Sportpark Tinga. 

## Skiednis
### Namme
Fuotbalferiening Black Boys waard oprjochte yn 1924. De kar fan de ferieningsnamme hat in soad fuotten yn'e ierde hân. De namme komt fan it feit dat yndertiid de swarte stof it goedkeapst wie. Alle spilers hiene wol in swart shirt yn de kast hingjen, mei swarte broek en swarte hoazzen. It folslein swarte tenu is de oarsprong fan de klupnamme Black Boys.

### Sportpark
De feriening spile har thúswedstriden op it Sportpark Noorderhoek. Sportpark Noorderhoek wie trouwens net it earste terrein, dêr't de klup syn wedstriden spile. Yn it earste jier fan syn bestean spile de klup dy't doe mei-inoar 13 leden hie, op it iisbaanterrein. Yn 1925 ferhuzen de Black Boys nei in fjild oan de Lemmerwweg. 

Yn 1936 ferhuzen de Black Boys út need nei it terrein achter de Ryks Hegere Boargerskoalle oan de Almasstraat en in jier letter nei in lokaasje efter de Ubbo Emmiusstraat. Dêr waarden tanksij in bydrage út it krisisfûns fan de KNVB twa fuotbalfjilden oanlein en nei in protte wurksumens waard it sportpark yn 1937 iepene. Letter krige dit sportpark de namme Sportpark Noorderhoek. Op 1 maart 1949 stoarte de nei de oarloch krekt restaurearre tribune mei klaaiboksen folslein yn. 

Yn 1968 is it park útwreide mei fjildferljochting, wêrtroch't men ek jûns boartsje koe. Yn 1973 waard it gravelfjild oanlein foar ekstra trainingsgelegenheid. Fjouwer jier letter krige it kluphûs fan Blackboys in grutte renovaasjebeurt. It sportpark waard yn 2006 sletten en de feriening ferhuze nei "Sportsintrum Schuttersveld". Hjirmei gie it eigen kluphûs fan de klup ferlern. 

### It ein fan de Black Boys
Yn 2021 waard besletten dat de leden fan de klup oergean soene nei Snits Wyt Swart en dat de klup yn 2024 nei 100 jier ophâlde soe te bestean. De lêste wedstriid waard op 20 maaie 2024 spile tsjin De Tynje, de wedstriid waard mei 3-2 wûn troch de Black Boys.
Fuotbalferiening Blauhûs

**V.V. Blauhûs** is de fuotbalklup fan Blauhûs yn de gemeente Súdwest-Fryslân.

De feriening is oprjochte yn 1932 as BVC (*Blauwhuister Voetbalclub*), mei troch ynset fan kapelaan Amse. Omtrint de oarloch spile men op de "Hege Njoggende" oan de Blauhústerleane tusken Blauhûs en Greonterp. Om-ende-by 1950 waard de namme feroare yn VV Blauhûs. Midden jierren 50 ferhuze de klup nei it hjoeddeiske fjild oan de Gerben Rijpmastrjitte.
Iistidemuseum

It **Iistidemuseum** is in museum foar archeology en geology yn Bûtenpost, dat yn 2004 oprjochte is. 

In tal archeologen mei samlingen swerfstiennen en prehistoaryske foarwerpen joegen nei de iuwwikseling de oanset foar it museum. Ein 2005 kaam der in gebou oan de Skoalstrjitte. Der is in edukative ôfdieling en der wurde lêzings hâlden. Op 4 april 2008 waard it Archeologysk Stipepunt yn it museum iepene.

It grutste part part it museum archeology en dan benammen de stientiid út de prehistoarje fan foar it begjin fan de jiertelling. Yn it museum is te sjen hoe't yn de iistiden swerfstiennen nei Noard-Nederlân komd binne. Ien fan de grutste stiennen is dy fan 80 ton út Drinte. 

De skiednis jout in byld fan de prehistoarje (14.000 jier lyn) oant no. Yn de swerfstiennen sitte by tiden fraaie kristallen en fossilen. Ek de pingoruïnes krije omtinken. 

## Sjoch ek
* List fan Fryske musea
Fuotbalferiening De Blesse

**VV De Blesse** is de fuotbalferiening fan De Blesse. De klup spilet op sportpark "De Berk" en is oprjochte op 29 july 1931. De jeugdôfdieling hat sa'n 100 leden (2008) dy't it klupblêd 'De Rood-Witter' krije.

It earste alvetal spilet 3e Klasse KNVB.

Tenu: shirt: read-wyt fertikaal streke, wite broek en wite sokken. 

## Keppeling om utens
* Webstee VV De Blesse
Botanyske Tún De Kruidhof

**Botanyske Tún De Kruidhof** is in krûdetún yn Bûtenpost. Meiïnoar waakse der goed 2.000 plantesoarten op 3,5 hektare grûn. De tún is opdield yn 17 tematunen, wêrûnder de
* Genêskrûdentún - sa’n 40 genêskrûden yndield nei gebrûk en tapassing. De yndieling bart troch professor van Os dy't ferneamd wurdt yn binnen- en bûtenlân.
* Fruithôf - sa’n 100 âlde en nije fruitrassen
* Midsiuwske kleastertún - basearre op dekreten fan Karel de Grutte.
* Kokenkrûden
* Flintertún
* Alde kultuergewaaksen

## Skiednis
Yn 1930 wurdt begûn mei in proeftún foar grienten en fruit. Letter rjochtet de proeftún har mear op it kweken fan krûden. 
Yn de jierren santich nimt de gemeente Achtkarspelen De Kruidhof oer. De tún krijt in mear toeristyske funksje. It tal tematunen wurdt dan ek útwreide. Sûnt 2000 is Botanyske Tún De Kruidhof lid fan de *Nederlandse Vereniging van Botanische Tuinen* en registrearre as erkend museum. 

## Ferskaat
* Op it terrein sit ek it iistidemuseum. 
* De ferkeaptún hat in grut tal fêste planten. 
* Yn it winkeltsje en it restaurant wurkje ferstanlik beheinden, kliïnten fan Talant.

## Sjoch ek
* List fan Fryske musea
Fuotbalferiening Blije

**VV Blije** is de fuotbalklup fan Blije. De feriening is oprjochte op 25 april 1985 en spilet op it fjild oan de Farrewei yn Blije. It tenu fan de klup bestiet út in giel shirt mei swarte skouders en swarte mouwen, in swarte broek en giele sokken.

## Skiednis
De doarpsklup waard oprjochte op inisjatyf fan inkelde yn it doarp wenjende fuotbal leafhawwers. It die bliken dat der genôch draachflak foar in eigen feriening wie en fuotballers dy't spilen by ferieningen yn de buert ree wiene om foar de Blije te fuotbaljen. 

Wylst it eardere keatsfjild geskikt makke waard foar it fuotbal waard der op de fjilden yn Ferwert begûn oan de kompetysje yn it seizoen 85-86. Der waard begûn yn leechste klasse en it earste alvetal waard fuort kampioen en koe trochstreame nei de 2e klasse fan de FVB.
Fuotbalferiening Blue Boys

**VV Blue Boys** is de fuotbalklup fan Nij Beets. De feriening is oprjochte op 1 juny 1930 ûnder de namme DAS (*Doe Aan Sport*) mar feroare yn 1931 yn  V.I.O.S. (Voorwaarts Is Ons Streven). By de oergong fan de FVB nei de KNVB bliek dat der yn De Haach al in klup wie mei de namme VIOS en waard de namme feroare yn Blue Boys. De fjilden lizze oan de Prikkewei.

Yn 1980 waard de sneonôfdieling oprjochte dy't yn 2008 yn de 4e klasse B spilet. Yn 2004 kaam der ek in damesalvetal.

## Keppeling om utens
* Webstee VV Blue Boys
Bolswardia

**Bolswardia** ek: (CVV Bolswardia) wie in kristlike fuotbalklup út Boalsert. De feriening waard oprjochte op 23 septimber 1947 mei 400 leden (2008) en spile op Sportpark It Bolwurk.

Gearwurking is der sûnt 2004 mei VV CAB (jeugd) en sûnt 2006 mei VV RES (frouljusfuotbal). Fan it seizoen 2013-2014 ôf wie Bolswardia fusearre mei CAB en de fúzjeklup krige doe de namme SC Bolsward.

* Tenu: grien/wyt shirt, swarte broek en griene sokken.

## Keppeling om utens
* Webstee fan Bolswardia
SC Boarnburgum '80

**SC Boarnburgum '80** is de fuotbalklup en gymnastykferiening fan Boarnburgum. De feriening is oprjochte op 26 juny 1980 en spilet op de fjilden oan de Jouke Jochemswei.
*Tenu: grien shirt, wite broek en griene sokken.

## Keppeling om utens
*Webstee Boarnburgum '80
Golf fan Oman

De **Golf fan Oman** is it noardwestlike part fan de Arabyske See, dat mei de Perzyske Golf ferbûn is troch de Strjitte fan Hormuz. Yn it noarden grinzet de Golf oan Iran en in lyts stikje Pakistan, yn it westen oan de Feriene Arabyske Emiraten en de Omaanske eksklave Mûsandam, en yn it suden oan Oman. De Golf is tige wichtich foar de wrâldekonomy omdat in hiel soad ierdoalje troch de Golf transportearre wurdt.
It Admiraliteitshûs

**It Admiraliteitshûs**, ek bekend as **Museum Dokkum**, is in museum oan de Djipswâl yn Dokkum. It museum sit yn in pear histoaryske pannen wêrûnder it eardere Admiraliteitshûs út 1618. De Admiraliteit wie ornearre ta beskerming fan de hannelsfeart. Troch it tichtslykjen fan de haven ferhuze de Admiraliteit fan Fryslân yn 1645 nei Harns. 

Yn 1963 kaam it museum yn it Admiraliteitsgebou mei syn moaie dekoraasjes. De monumintale yngong fan it Admiraliteitshûs leit oan de binnentún fan it museum. It pân is in ryksmonumint.
  
Tema is de kultuer en de skiednis fan Dokkum en Noardeast-Fryslân. 
Der binne âlde foarwerpen, folkskeunst en Frysk diggelguod te sjen. Boppedat is der in kolleksje tekstyl en in grutte kolleksje Frysk sulver. 

Yn in âld pakhûs is in tentoanstelling oer Bonifatius, oer syn libben en syn betsjutting foar Dokkum.

## Ut de samling

Ofbyld:WLANL - 23dingenvoormusea - Bierkruik van witte klei.jpg|Bierkrûk fan wite klaai
Ofbyld:WLANL - Lumperjack - Oorijzers, zilver, goud en verguld, periode 1830-1870.jpg|Earizers
Ofbyld:WLANL - Lumperjack - Friezin, pop met 19e kleding en sieraden.jpg|Frysk kostúm
Ofbyld:WLANL - 23dingenvoormusea - Bonifatius (1).jpg|Byld Bonifatius


## Sjoch ek
* List fan Fryske musea
Frysk Grafysk Museum

It **Frysk Grafysk Museum** en **Grafysk Kabinet** is in ûnderdiel fan it Museum De Jouwer oer drukkerij. It sit yn it eardere metaalfabryk Keverling oan de Gieljittersstrjitte. Yn de eardere gieljitterij binne frijwillige drukkers dwaande mei it meitsjen fan boekelizzers, boekjes en posters dy't yn it museum ferkocht wurde. It aksint yn de kolleksje leit op de perioade 1870 - 1930; doe wienen de grutste fernijingen yn de boekdrukkerij. 

It museum waard yn 1979 oprjochte en de besittings stienen doe yn in 'stylkeamer' fan it Frysk Museum yn Ljouwert.
Troch romteferlet ferhuze de Stifting letter nei Museum De Jouwer. 

Yn it Grafysk Kabinet wurde tentoanstellingen hâlden mei faak keunstsinnich grafysk wurk fan keunstners mei in eigen drukkerij.
Ta de kolleksje hearre:
*Orizjinele koperplaten fan de bekende Eekhofatlas. 
*Klisjees
*Set- en drukmasines
*Letterkolleksje fan om 1850 hinne
*Oersjoch "Kopperprinten" fan de earste grafyske bedriuwen.
*Argyf oer 'de Bottema's'

Besikers fan it FGM komme binnen fia de baly fan Museum De Jouwer. De tagong is ynklusyf it Frysk Grafysk Museum. It is in aparte stifting dy't ûnderbrocht is binnen it museumkompleks.
## Sjoch ek
* List fan Fryske musea
Fuotbalferiening Boyl

**VV Boyl** wie de fuotbalferiening fan Boyl. De feriening waard oprjochte op 17 july 1936 en spile op de fjilden oan de Boylerwei.

*Tenu: giel shirt mei blauwe opdruk, blauwe broek en blauwe sokken

## Keppeling om utens
* Earder webstee VV Boyl
Broekster Boys

**Fuotbalferiening Broekster Boys** is neist vv de Wâlden, de twadde fuotbalklup út Damwâld yn de provinsje Fryslân. De feriening waard yn 1950 oprjochte as de Christelijke Voetbalclub Broeksterwoude (CVB), letter yn 1956 waard er opnij oprjochte as de Christelijke Voetbalclub Broekster Boys. It earste team spilet yn it seizoen 2020/2021 yn'e Earste klasse sneon fan't KNVB-distrikt Noard 

*Tenu: read-wyt

## Keppeling om utens
*Webstee Broekster Boys
Skearmuseum

**Kapper Doeleman's Skearmuseum** (foarhinne **Skearmuseum Bakhuzen**) jout in oersjoch fan skearen troch de iuwen hinne, benammen fan it wiet skearen. It museum wie earder fêstige oan de T. de Boerstrjitte yn Bakhuzen, mar ferfear yn 2014 nei it Súd yn Warkum, om't de âlde behuzing te lyts waard. Yn it skearmuseum binne te sjen:

*feilichheidsskearmessen
*foto's en reklame
*skearmessen, skearkommen en skearbekkens
*kapperynventaris
*snorrekommen
*skearmesslypapparaten

## Sjoch ek
* Skearbaas
* List fan Fryske musea
Hillegonda Bottema

**Hillegonda Bottema**  (Laren, 20 juny 1913 - Arnhim, 29 augustus 1968) wie keunstskilder, grafikus en yllustratrise.

Hillegonda (ek: *Hil* of *Hill*) is de dochter fan Tjeerd Bottema en suster fan Johanna Bottema. Wurk fan de Bottema's it te finen yn it Frysk Grafysk Museum op De Jouwer. 

Hillegonda Bottema gie nei de Akademy fan Byldzjende Keunsten yn De Haach en krige les by Henk Meijer en George Hogerwaard.
Hja wenne en wurke yn Laren, Katwyk oan See, Leien en Arnhim. Hjir hie se de lieding fan it Iepenloftmuseum. 

Wylst se dwaande wie mei ambachtskeunst wurke se as frij grafikus/skilder en yllustrator, sa makke se eks-librissen. Se die histoarysk ûndersyk en publisearre hjiroer.

Ferneamd is har ûntwerp foar de bernepostsegels fan 1961.

## Keppeling om utens
* Webstee Frysk Grafysk Museum
Johanna Bottema

**Johanna Bottema** (Laren, 16 april 1918 - Amsterdam, 1974 ) wie in skilder en yllustratrise. Johanna wie de dochter fan Tjeerd Bottema en suster fan Hillegonda Bottema. Wurk en ynformaasje oer de Bottema's wurdt bewarre yn it Frysk Grafysk Museum op De Jouwer. 

Johanna Bottema studearre krektas har suster oan de Akademy foar Byldzjende Keunsten yn De Haach. 
 
Hja wenne en wurke yn Katwyk oan See, Leien en Amsterdam. Foar har biststúdzjes gie se faak nei 'Artis' te Amsterdam. Har wurk bestiet dan ek benammen út portretten fan bisten. Fierders makke se stillibbens, lânskippen en akwarellen.

Ferneamd is se wurden troch har yllustraasjes yn berneboeken en skoalboeken. 

## Keppeling om utens
* Webstee Frysk Grafysk Museum
FC Burdaard

**FC Burdaard** is de fuotbalferiening fan Burdaard. De klup is oprjochte op 6 oktober 1966 en spilet op de sportpark De Zwaluw oan de Jislumerdyk. It tenu fan de klup bestiet út in grien shirt mei swarte skouders en swarte mouwen, in swarte broek en swarte sokken, mei in griene râne.

## Skiednis
De muoisume begjinjierren fan de feriening spilen har yn it earstoan benammen bûten it doarp ôf op in ta fuotbalfjild transformearre stik greide ûnder Stiennen Daam. Om it fjild spylklear te meitsjen moast it noch regelmjittich ûntdien wurde fan stront fan de skiep dy't der troch de wike gebrûk fan makken. Op 18 maaie 1974 waard it sportkompleks oan de Jislumerdyk yn gebrûk naam. En wie it dien mei it opromjen fan stront. Nei 39 jier oan de Jislumerdyk spile te hawwen ferhúze de klup op 12 jannewaris 2013 nei Sportkompleks de Zwaluw oan it Sportpaad.
Natuermuseum Dokkum

**Natuermuseum Dokkum** wie in museum oan de Lytse Easterstrjitte yn de stêd Dokkum dat in blik joech op de natoer fan Noardeast-Fryslân. De kolleksje bestie út fûgels, blommen, flearmûzen, minypoddestuollen en tal fan ynsekten. It waard oanfold mei ynformaasje oer de natoer en har bewenners. Op de souder stienen opsette bisten, ynsektebakken en in grutte kolleksje swerfstiennen. Yn de grutste oerdekte sjochhutte kin gluorke wurde nei diorama's mei fûgels en sûchdieren dy't yn de omjouwing fan Dokkum foarkomme. Tema's wienen ‘Op it waad’, 'De Lauwersmar', ‘By de terp’ en ‘Yn de bosk’. Neist de wikseleksposysjes waarden ekskurzjes opsetten - mei de IVN - nei natoergebieten yn de omkriten. 

## Skiednis
It museum waard oprjochte op 4 april 1953, neidat al yn 1951 trije notabele hearen de feriening ‘Natuer en Gea’ opsetten hienen. It earste ûnderkommen bestiet net mear, mar nei ûnderdak oan it Keereweer (1963-1985) kaam it museum yn de eardere bibleteek en noch eardere Frânske skoalle. De skoalle krige dy namme omt der ek Frânske les jûn waard, wat begjin 20e iuw unyk wie. Op it hjoeddeiske plak waard yn 1995 flink útwreide. Ein 2011 waard bekend dat de gemeente de subsydzje oan it museum stop set. It waard ferpleatst nei it Westereender Boarters- en Bistepark SanjesFertier. De namme waard feroare yn Natuermuseum Bruinenberg, neamd nei de man dy't it museum sechtich jier ferlyn begûn.

## Keppeling om utens
* Natuermuseum Bruinenberg
Museum Drachten

It **Museum Drachten**, ek **Museum Dr8888**, (it eardere Museum Smellingerlân) sit yn in âld kleaster fan de Fransiskanen oan it Museumplein yn it sintrum fan Drachten. It museum mei syn galery is oansluten by de Museumfederaasje Fryslân. 

## It gebou

Museum Dr 8888 is fêstige yn in eardere minderbruorrekleaster yn it sintrum fan Drachten. De troch Fransiskus fan Assisi stichte tsjerkoarder (dy't him foaral dwaande hâldt mei sindingswurk) seach yn Drachten in gaadlik plak foar in Fransiskaner kleaster, omdat út de folkstelling fan 1930 bliken die dat de ûnttsjerkliking yn Fryslân tanaam. Arsjitekt H.H. de Graaf út Den Bosch ûntwurp it bouplan yn de styl fan de Delftse Skoalle.

Oerste Augustus de Hart en de paters en bruorren namen op 1 april 1937 har yntrek yn it kleaster. Yn 'e rin fan 'e tiid waard de sielesoarch ûnder de katoliken wichtiger en meidat dat net ta de haadtaken fan de Fransiskaner muontsen heart, foel yn 1970 it beslút om it kleaster op te heffen. De gemeente Smellingerlân kocht gebou en tún en liet it arsjitekteburo Van Manen & Zwart út Drachten in plan meitsje foar ferbou ta gemeentehûs. Sa feroare yn 1972 it minderbruorrekleaster yn in gemeentehûs.

Yn 1994 -1995 waard it âlde kleaster/gemeentehûs op 'e nij ferboud, no ta museum. It bouplan wie fan de hân fan de Drachtster arsjitekt Rein de Valk. Op 1 jannewaris 1996 ferruile it museum it alâlde histoaryske gritenij- en gemeentehûs oan it Mûnein foar it - jongere mar ek histoaryske - kleaster oan it Museumplein.

## Keunst
Museum Drachten toant wurk fan Fryske keunstners as Pier Pander, Ids Wiersma, Jan Planting en Sjoerd de Roos, en hat dêrneist oar wurk fan De Styl-keunstner Theo van Doesburg, syn Drachtster geastbesibben de bruorren Evert en Thijs Rinsema, en de Dada-keunstner Kurt Schwitters. Van Doesburg wie aktyf yn de sosjale wenningbou yn de Pappegaaiebuert yn it sintrum fan Drachten. De keunstners hawwe meast in bining mei Drachten. 

Oer de ûntwikkeling fan Drachten wurdt op de kultuerhistoaryske ôfdieleing omtinken jûn.

## Kultuerhistoarje
Neist keunstwurken is der in aparte kultuerhistoaryske ôfdieling mei opdolde foarwerpen út de prehistoarje en de brûnstiid. De grutste yn Nederlân fûne trachterbeker út in grêfheuvel is opnomd yn de kolleksje. In midsiuwsk grêf opboud út kleastermoppen út it kleaster fan Smelie wurdt ek toand. Ek de ûntwikkeling fan Drachten troch de tiid wurdt yn byld brocht. Ut de mear resinte tiid is der in presintaasje te sjen fan de Philishave, in produkt dat jierrenlang makke waard troch de festiging fan Philips te Drachten.

## Bibleteek
It museum hat in kolleksje boeken oer keunstners en keunststreamings dy't foar Drachten en omkriten fan belang west hawwe en ek in kultuerhistoaryske kolleksje dy't antkwaryske en konemporêre wurken befet oer de histoarje fan Drachten, Smellingerlân en Fryslân. De kolleksje is yn it museum yn te sjen en de boeken binne opnomd yn in online te rieplachtsjen katalogus. De kolleksje sit yn de Cultuurlounge fan it museum.

## Sjoch ek
* List fan Fryske musea
CAB

**CAB** (*Combinatie Achilles Bolsward*) is in fuotbalklup út Boalsert. De klupkleuren binne read en wyt.

## Skiednis
De feriening is oprjochte 7 april 1905 mei de namme Achilles. Fan de FVB moast de name feroare wurde en yn 1910 waard de namme feroare yn Football Club Achilles. Letter kaam der noch in fuotbalklup by yn Boalsert, de Boalserter Fuotbal Klup. Nei de lettere fúzje ûntstie de namme CAB (Combinatie Achilles Boalsert). Yn it seizoen 1936-1937 kaam it ta in splitsing en de roomske fuotbalferiening RES waard oprjochte. 

Noch wer letter kaam der ek in protestantske fuotbalferiening by: Bolswardia. 

## Jeugd
De jeugd fan CAB spilet sûnt 2004 ûnder de namme JV CAB mei dy fan Bolswardia. Der binne 7 junioareteams en 20 pupilleteams (2008). 

Tenu jeugd: giel/swart fan JeugdFuotbal Boalsert.
Sintrum Nooitgedagt

**Sintrum Nooitgedagt**, oprjochte yn 2005, is in doch- en sjochsintrum oer it eardere fabryk Nooitgedacht & Sn. oan de Iegrêft yn Drylts. It sit yn it eardere gebou dêr't oprjochter Jan Jarigs Nooitgedagt yn 1865 begûn mei it meitsjen fan reedhouten en houtskaven. Letter waard der ek ark, redens en houten boartersguod makke. Ein jierren '90 waard it fabryk ferkocht en in pear jier letter sluten.
De Stifting Nooitgedagt Drylts is oprjochte yn 2005 en hat as doel om de kennis oer Nooitgedagt bekend te meitsjen.
 
De museumkolleksje bestiet út 3 ôfdielings:
*redens
*boartersguod
*ark

## Sjoch ek
* List fan Fryske musea
CSL (fuotbalklub)

**CSL** (*Combinatie Sportferiening Ljouwerteradiel*) is in fuotbalklup út Stiens. De feriening is oprjochte op 11 febrewaris 1966.

De feriening bestiet sûnt 1966, doe't de feriening in kuorbalôfdieling en in fuotbalôfdieling hie. Inkele jierren letter binne der twa ferienings kaam. It kuorbal gie doe oer nei Britsum. 

CSL spilet by de fjilden fan It Gryn oan de Ieleane yn Stiens. Der binne 5 senioareteams en in grutte jeugdôfdieling. It earste alvetal spilet yn de 3e klasse.

*Tenu: giel shirt, swarte broek en giele sportsokken.

## Keppeling om utens
* Webstee CSL
De Stripe

**De Stripe** is in skûtsjemuseum yn Earnewâld, dat yn 1998 oprjochte is troch Age Veldboom.

It museum sit sûnt 1998 yn in neiboude âlde skipshellingloads op it bedriuweterrein. Der wurde rûnliedings jûn en besikers kinne te silen mei in skûtsje. In de smidte, de swurdmakkerij en de seilmakkerij rûkt it nei tar en taande seilen. Hjir fielt en rûkt men oan de tiid doe't fakmanskip mei in soad techniken en materialen nedich wienen om in skûtsje te bouwen. De rook fan tar en taande seilen, lykas it wie oan it begjin fan de 20e iuw op in skipshelling. 

It museum hat in grutte kolleksje lûdsbannen mei de stimmen fan âlde skûtsjeskippers. Der kinne ek de âlde werfboeken fan skipsbouwer Eeltsje Holtrop van der Zee,* Eeltsjebaas*, ynsjoen wurde. Ek oan de rike histoarje fan it skûtsjesilen wurdt omtinken jûn.

Njonken it museum wurdt it houten skûtsje Aebelina boud (2008). Besikers kinne sa de bou fan it skûtsje folgje. Winterdeis is it museum ticht.

## Sjoch ek
*  List fan Fryske musea
Fuotbalferiening CVO

**VV CVO** (*voetbal vereniging Combinatie Vrouwenparochie Oude Leije*) is de fuotbalferiening fan Froubuorren. De feriening is oprjochte op 7 april 1960. Yn it seizoen 2013/14 kaam de klup noch út mei in standertalvetal yn de Fyfde klasse sneons. Yn it seizoen 2014/15 spilet it earste team yn de Reserve 5e klasse sneons.

Yn it seizoen 2016/17 komt it team wer út yn de reguliere Fyfde klasse fan it KNVB-distrikt Noard.

## Keppelingen om utens
* Offisjele websise
* CVO op Hollandse Velden
CVVO

** CVVO** (*Christelijke Vereniging Voor Ontwikkeling en ontspanning*) is in fuotbalferiening fan De Lemmer. De klup is oprjochte yn juny 1946. Dy feriening bestie út kommisjes foar sjongen, deklamaasje, sport, muzyk, film en lêzingen. Op 13 juny 1947 kaam der ek in sneonsfuotbalôfdieling by. De oare aktiviteiten ferdwûnen súntsjesoan. 

Yn 1968 promovearre CVVO fan it FVB nei it KNVB. Op 5 augustus 1977 ferhuze de klup nei sportpark De Rien. De feriening doch alle jierren mei oan it Njoggen Doarpentoernoai en it Lemsterlântoernoai. de klupkleuren binne in wyt shirt mei in blauwe baan yn 'e midden, blauwe broek en blau/wite sokken.

## Earelist
; Tredde klasse A (1)
: Kampioen yn 2012
; Fjirde klasse A (2)
: Kampioen yn 1989, 2010
It Kokelhûs

**Museum It Kokelhûs**, ek wol: **It kokelhûs fan Jan en Sjut** stiet middenyn it doarp. It hûs is yn 1777 boud troch in feanbaas en oant 1955 bewenne troch Jan en Sjut van der Berg. Sûnt 1957 is it in Aldheidkeamer. Jan en Sjut hienen in winkeltsje, sutelen mei molke en makken Earnewâldster kokelmatten. Sa'n matte leit no noch oer de flier fan de foarkeamer fan it museum.

## Kolleksje
* Aldheidkeamer (oarrkeamer yn styl fan ± 1950)
* Winkeltsje
* Snijwurk fan turf makke troch Jan Weima
* Ark fan feanters, fiskers, reidsnijers en boeren
* Eksposysjeromte

## Sjoch ek
* List fan musea yn Fryslân
Jacob Adriaensz Backer

**Jacob Adriaensz Backer** (Harns, 1608 - Amsterdam, 27 augustus 1651) wie in Nederlânsk skilder fan Frysk komôf. Hy wie tige betûft yn it skilderjen fan hannen, fuotten en stoffen. Ek syn tekeningen, manlik en froulik neaken, binne fan grutte kwaliteit. Backer skilderde noait in lânskip of it moast al in eftergrûn foar in pastoraal wurk wêze. 

De minnist Jacob Adriaensz Backer, soan fan in Harnzer bakker, wie al op jeugdige leeftyd út Fryslân wei nei Amsterdam ferhuze. Tegearre mei Govert Flinck waard hy nei alle gedachten learling fan de Ljouwerter skilder Lambert Jacobsz. Net oantoand kin wurde, dat hy lykas Govert Flinck learling west hat fan Rembrandt, wol is dy syn ynfloed werkenber yn it wurk fan Backer. Backer wie learmaster fan Jan de Baen, Jan van Noordt en Abraham van den Tempel.

Oer Backer syn libben is fierders net folle bekend: hy hat nea troud west, kocht noait in hûs en der binne gjin skandalen oer him bekend. Backer koe tige hurd arbeidzje, der binne sa'n 140 skilderijen bekend, dêr't 70 portretten by binne. De fervelagen lykje trochsichtich. It Amsterdamsk Histoarysk Museum hat in regintestik wêrmei Backer op jonge jierren al ferneamd waard. 

In bekend portret skildere troch Backer, *Portret fan in jonge yn it griis*, sit yn de kolleksje fan it Mauritshûs yn De Haach.

## Galery

Ofbyld:Johannes Lutma door Jan Adriaensz Backer.jpeg|*[[Johannes Lutma]], sulversmid yn Amsterdam* troch Jacob Adriaensz Backer
Ofbyld:Officieren en andere schutters van wijk V in Amsterdam onder leiding van kaptein Cornelis de Graeff en luitenant Hendrick Lauwrensz.png|*Offisieren en oare skutters fan wyk V yn Amsterdam ûnder lieding fan kaptein [[Cornelis de Graeff]] en luitenant Hendrick Lauwrensz* troch Jacob Adriaensz Backer (1642)
Ofbyld:Jacob Adriaensz. Backer 001.jpg|*It Gehoar* fan Jacob Backer (1635), oaljeferve, Hongaarsk Szépmüvészeti Museum, Bûdapest
Ofbyld:J.A. Backer Head of a Bald Old Man in Profile.jpg|*Profyl fan in âld man* yn de Hermitage St. Petersburch


## Bibliografy
* - * Jacob Backer* yn: A. Blankert e.a., Hollands Classicisme yn de 17e iuwske skilderkeunst side 160, Rotterdam, (1999)
* - *Jakob Adriaensz. Backer - Ein Rembrandtschüler aus Friesland*, Berlyn, (1926)
* (2008) *Jacob Backer (1608/9-1651)*, útjouwerij. Waanders, Swol, ISBN 978-90-400-8558-1

## Keppeling om utens
*Ryksburo foar Keunsthistoaryske Dokumintaasje
*Ryksmuseum Amsterdam
Johannes Basius

**Johannes Basius** (Ljouwert,± 1540 - Delft, 11 septimber 1596) wie in Frysk rjochtsgelearde. 

Hy studearre yn Leuven en dêrnei yn Frankryk, wêr't hy master yn de rjochten waard. Yn 1561 waard hy abbekaat yn Ljouwert. Hy flechte foar Alva en waard adviseur fan prins Willem de Swijer (-1584). Hy skriuwde *Paradoxorum Disputationem Juris Civilis*. Basius stoar as skriuwer fan de senaat yn Delft.
Lieuwe de Boer

**Lieuwe de Boer** (Oerterp, 26 juny 1951) is in eardere hurdrider. Hy die mei oan de Olympyske Winterspullen fan 1980 yn Lake Placid yn de Feriene Steaten. Hy wûn dêr in brûnzen medalje op de 500 meter.
## Utslaggen
Lútzen Dijkstra

**Lútzen (Lou) Dijkstra** (Peazens, 7 maaie 1909 - Amstelfean, 24 april 1964) wie in Fryske reedrider en dokter. 

Syn bêste útslach wie in twadde plak by it Nederlânsk Kampioenskip fan 1933. Hy die mei oan de Olympyske Winterspullen fan 1936, wêr't hy meidie op alle ôfstannen. By de wrâldkampioenskippen wie syn bêste resultaat it 11e plak yn it einklassemint yn 1935. Noch yn 1950 kaam er út op it Nederlânsk Kampioenskip.

Dijkstra wie ek in fertsjinstlik hurdfytser, wedstrydsiler en fuotballer. Sa wie er keeper by ADO De Haach. Fan berop wie er medikus. Hy ferhuze yn 1942 nei Amstelveen, dêr't er húsarts waard.

Nei de oarloch waard er troch de KNSB op non-aktyf set, omdat er lid fan de NSB west hawwe soe, alhoewol't er troch de Bysûndere rjochtspleging fan alle blaam suvere wie. Yn 2023 krige Dijkstra, dy't mei in Joadske frou troud wie, postúm earherstel fan it reedrydbûn, nei ûndersyk troch de sporthistoarisy Marnix Koolhaas en Jurryt van de Vooren.  

Dijkstra wie in steunpylder fan syn dochter Sjoukje, dy't fan 1960 ôf triomfen fierde by it keunstriden. Inkele wiken nei it hichtepunt yn har karriêre, Olympysk goud op de Winterspullen 1964, kaam er om it libben by in ferkearsûngemak yn syn wenplak. 

## Resultaten